En 41-årig mand fik tirsdag stadfæstet den dom på et år og ni måneders fængsel, som Retten i Hjørring uddelte i februar i år. Det var Vestre Landsret i Aalborg, der tirsdag satte endeligt punktum i sagen, der omhandler 673 gram amfetamin, en lille mængde hash og anden narkotika og medicin i mindre mængder. Sagen tog sin begyndelse i oktober 2015 hvor Nordjyllands Politi ransagede den 41-årige mands bopæl nær Brovst. Her fandt man den store mængde narko, og siden da har den 41-årige siddet varetægtsfængslet. Tirsdag blev han løsladt med henblik på senere afsoning. - Det er almindelig praksis at løslade personer, der har under et år tilbage af deres dom. Nu har han siddet varetægtsfængslet i over et år, fordi retten har fundet det sandsynligt, at han kunne påvirke efterforskningen. Nu er der ikke nogen efterforskning at påvirke, og så er der heller ikke noget vejende argument for fortsat at have ham varetægtsfængslet, fortæller anklager Anette Wolf Pedersen, der var i landsretten tirsdag. Under ankesagen kom der ingen nye beviser på bordet, men to betjente, der var indkaldt af den 41-åriges forsvarere, vidnede, ligesom en genetiker indkaldt af forsvareren skulle svare på spørgsmål. Deres udsagn ændrede dog ingenting i retten, og byrettens dom blev altså gjort endelig.

Referat:
Besiddelse af 673 gram amfetamin fik tirsdag en 41-årig mand fra Brovst-området idømt et år og ni måneders fængsel.